ไทยพาณิชย์ ปรับใหญ่ ดึง ‘ธนา’ สร้างแบรนด์
ธนาคารไทยพาณิชย์ ปรับโครงสร้างการทำงานครั้งใหญ่ หลังจากที่ ญนน์ โภคทรัพย์ ลาออกจากกรรมการผู้จัดการใหญ่ ซึ่งมีผลตั้งแต่วันที่ 1 ก.ค.ที่ผ่านมา ส่งผลให้ อาทิตย์ นันทวิทยา ขึ้นเป็นกรรมการผู้จัดการใหญ่และประธานเจ้าหน้าที่บริหาร ที่บริหารงานอย่างเต็มตัว การปรับโครงสร้างการทำงานครั้งนี้ ได้มีการนำเสนอและผ่านการพิจารณาของคณะกรรมการ (บอร์ด) เรียบร้อยแล้ว
25 ก.ค. 2559

ธนาคารไทยพาณิชย์ ปรับโครงสร้างการทำงานครั้งใหญ่ หลังจากที่ ญนน์ โภคทรัพย์ ลาออกจากกรรมการผู้จัดการใหญ่ ซึ่งมีผลตั้งแต่วันที่ 1 ก.ค.ที่ผ่านมา ส่งผลให้ อาทิตย์ นันทวิทยา ขึ้นเป็นกรรมการผู้จัดการใหญ่และประธานเจ้าหน้าที่บริหาร ที่บริหารงานอย่างเต็มตัว การปรับโครงสร้างการทำงานครั้งนี้ ได้มีการนำเสนอและผ่านการพิจารณาของคณะกรรมการ (บอร์ด) เรียบร้อยแล้ว
การปรับโครงสร้างการทำงานครั้งนี้ อาทิตย์ยังสร้างเซอร์ไพรส์ให้กับวงการธนาคารอีกครั้ง ด้วยการให้ ธนา เธียรอัจฉริยะ นั่งในตำแหน่งหัวหน้ากลุ่มงานด้านการตลาดและภาพลักษณ์ (Chief Of Marketting) หลังจากที่ก่อนหน้านี้ได้ดึงธนามาเป็นที่ปรึกษา และนั่งเป็นประธานกรรมการบริหาร บริษัท ดิจิทัล เวนเจอร์ส บริษัทลูกของธนาคารไทยพาณิชย์ ที่ดูแลเรื่องฟินเทคโดยเฉพาะ 
อย่างไรก็ตาม เนื่องจากธนามีตำแหน่งประธานกรรมการบริหารบริษัทในเครืออยู่ การให้เข้ามารับผิดชอบเป็นหัวหน้ากลุ่มงานด้านการตลาด ทำให้ธนาคารไทยพาณิชย์จะต้องเสนอให้ธนาคารแห่งประเทศไทย (ธปท.) ให้ความเห็นชอบก่อน และหลังจากได้รับความเห็นชอบก็จะมีการประกาศตัวอย่างเป็นทางการ
ทั้งนี้ อาทิตย์ได้นำเสนอแผนการปรับโครงสร้างการทำงานใหม่ต่อบอร์ด โดยมุ่งเป้าที่จะทำให้การทำงานภายในธนาคารไทยพาณิชย์มีการสอดประสานกันมากขึ้นระหว่างฝ่ายต่างๆ ที่เกี่ยวข้อง ลดความซ้ำซ้อน และทับซ้อน ในการทำงานระหว่างหน่วยงาน ซึ่งเป็นปัญหาที่ทำให้งานหลายด้านล่าช้า และยังกลายเป็นต้นทุนที่สูงขึ้นโดยไม่จำเป็นของธนาคาร และยังไม่สอดคล้องกับการเปลี่ยนแปลงอย่างรวดเร็วของระบบการเงินในยุคปัจจุบันอีกด้วย
โครงสร้างการทำงานใหม่ จึงได้การตั้งหัวหน้ากลุ่มงานขึ้น (Chief) โดยหลักจะมี 3 กลุ่ม คือ หัวหน้ากลุ่มงานด้านการตลาด มีธนาเป็นผู้รับผิดชอบ ดูแลฝ่ายต่างๆ ที่ครอบคลุมทั้งด้านงานประชาสัมพันธ์ การวางแผนการตลาด การออกแคมเปญสำหรับผลิตภัณฑ์ต่างๆ ของธนาคาร รวมทั้งการโฆษณา รวมถึงการสร้างภาพลักษณ์องค์กร (แบรนดิ้ง) ที่เคยถูกแยกออกไปอยู่ต่างหากอีกฝ่าย ก็จะถูกจับมาขึ้นตรงกับธนา ทำให้การใช้งบในการโฆษณา ประชาสัมพันธ์ และแบรนดิ้ง สอดประสานไปด้วยกัน 
นอกจากนี้ ยังมีกลุ่มงานด้านยุทธศาสตร์ (Chief of Strategy) มี อารักษ์ สุธีวงศ์ รองผู้จัดการใหญ่ เป็นหัวหน้ากลุ่มงานที่ดูแลด้านการวางยุทธศาสตร์ของธนาคาร และยังมีกลุ่มงานด้านทรัพยากรบุคคล (Chief of Human Resources) มี วรวัจน์ สุวคนธ์ เป็นหัวหน้ากลุ่มงาน
การตั้งหัวหน้ากลุ่มงานขึ้นมาครั้งนี้ จะทำให้สายบังคับบัญชามีความชัดเจน โดยสายงานเกี่ยวข้องต่อไปจะรายงานตรงต่อหัวหน้ากลุ่มงาน และให้อำนาจตัดสินใจแก่หัวหน้ากลุ่มงานในระดับหนึ่ง โดยไม่ต้องผ่านระดับกรรมการผู้จัดการใหญ่ หรือประธานกรรมการบริหาร เหมือนที่ผ่านมา
โครงสร้างนี้จะทำให้อาทิตย์สามารถดูแลและบริหารธุรกิจหลัก (Core Business) ของธนาคารได้อย่างมีความคล่องตัว ทั้งธุรกิจสินเชื่อรายใหญ่ ธุรกิจสินเชื่อรายย่อย ธุรกิจสินเชื่อเอสเอ็มอี ธุรกิจด้านอินเวสต์เมนต์แบงก์ รวมทั้งการดูแลสาขา งานกลุ่มนี้ทั้งหมดจะขึ้นตรงกับอาทิตย์ 
ถือเป็นความท้าทายของอาทิตย์พอสมควร เพราะท่ามกลางเทคโนโลยีทางการเงินใหม่ๆ ที่ถาโถมเข้ามาเคาะประตูหน้าของแบงก์ ทำให้ธุรกิจที่เคยเป็นลูกค้าแบงก์มาก่อน กำลังจะกลายมาเป็นคู่แข่งขันสำคัญของธนาคารแทน ในการทำหน้าที่เป็นผู้ให้กู้บ้าง โอนเงินบ้าง กระทบต่อรายได้ค่าธรรมเนียมของแต่ละแบงก์
ผู้บริหารแบงก์จึงต้องปรับตัว และรับมือให้ได้แล้ว
ธุรกิจหลักของธนาคาร คือ การหารายได้จากการปล่อยสินเชื่อ การบริหารเงินฝาก การควบคุมคุณภาพสินเชื่อ และการสร้างความมั่นคงให้กับธุรกิจธนาคารผ่านการกันสำรองหนี้ ก็ยังถือเป็นเรื่องที่ผู้บริหารธนาคารพาณิชย์ ไม่เฉพาะไทยพาณิชย์เท่านั้นที่จะต้องให้ความสำคัญ